|  |
| --- |
| MINISTARSTVO GOSPODARSTVA |
| Operativni program regionalnih potpora kapitalnih ulaganja radi zadržavanja i povećavanja broja radnika |
|  |
|  |
|  |
|  |

|  |
| --- |
| Zagreb, svibanj 2015.  |

Sadržaj

[1. Uvod 1](#_Toc420054329)

[2. Pravni temelj 1](#_Toc420054330)

[3. Cilj programa - program poticanja razvoja i jačanje konkurentnosti 2](#_Toc420054331)

[4. Područje primjene 2](#_Toc420054332)

[5. Namjena potpore 3](#_Toc420054333)

[6. Korisnici državne potpore 4](#_Toc420054334)

[7. Kategorija potpore 6](#_Toc420054335)

[8. Potpore za ulaganja u dugotrajnu imovinu 6](#_Toc420054336)

[9. Ostvarivanje prava na potporu metodom rangiranja projektnih prijedloga 8](#_Toc420054337)

[10. Intenzitet potpore 9](#_Toc420054338)

[11. Visina potpora 9](#_Toc420054339)

[12. Prihvatljivi / neprihvatljivi troškovi 10](#_Toc420054340)

[13. Raspodjela sredstava 12](#_Toc420054341)

[14. Korištenje i nadzor 12](#_Toc420054342)

[15. Učinak potpora 13](#_Toc420054343)

[16. Kontrola kumulacije potpora 13](#_Toc420054344)

[17. Trajanje programa 14](#_Toc420054345)

[18. Isplata sredstava potpore 14](#_Toc420054346)

[19. Provedba programa 14](#_Toc420054347)

## Uvod

Znatan pad ekonomske aktivnosti koji je vidljiv u različitim dijelovima gospodarstva i koji traje više godina doveo je do sve većeg produbljivanja društveno gospodarskih razlika i razvojnih mogućnosti u različitim dijelovima zemlje te među različitim društvenim skupinama. Za prevladavanje nastalih razlika potrebno je definiranje koherentne regionalne razvojne politike.

Strategijom ujednačenog regionalnog pristupa u cilju podizanja blagostanja svih hrvatskih regija te smanjenja zaostajanja za prosjekom EU utvrđeni su razvojni ciljevi usmjereni prema društveno gospodarskom razvoju Republike Hrvatske.

Cilj je politike regionalnog razvoja pridonijeti društveno-gospodarskom razvoju Republike Hrvatske, sukladno načelima održivog razvoja, stvaranjem uvjeta koji će svim dijelovima zemlje omogućavati jačanje konkurentnosti i realizaciju vlastitih razvojnih potencijala.

Razvojne teškoće s kojima se danas suočavaju oni dijelovi Hrvatske koji zaostaju u društveno-gospodarskom razvoju iznimno su velike i uključuju niz negativnih i međusobno povezanih obilježja, jedan od njih je svakako mali broj aktivnih poslovnih subjekata te njihova nisko-tehnološka proizvodnja i niska razina korištenja novih tehnologija.

Industrijski sektori kao najznačajniji dio gospodarstva se u svom razvoju susreće s brojnim ograničenjima. Najveća razvojna ograničenja su manjak stručnih kadrova, zastarjelost opreme kao i nedostatak programskih rješenja.

Unapređenje proizvodnih procesa, razvoj novih proizvoda i pronalaženje novih tržišta doprinijeti će tržišnoj konkurentnosti hrvatskih proizvoda koji su povezani s umrežavanjem proizvodnje i znanja, odnosno uvođenje novih tehnologija i tehnoloških postupaka s modernizacijom postojećih tehnologija i tehnoloških postupaka, razvojem novih proizvoda s višom dodanom vrijednosti te učinkovitom primjenom znanja u industriji.

Aktivnost potpore kapitalnih ulaganja radi zadržavanja i povećavanja broja novih radnika provodit će se putem ovog Operativnog programa regionalnih potpora kapitalnih ulaganja radi zadržavanja i povećavanja broja radnika (dalje u tekstu: Program).

## Pravni temelj

* Industrijska strategija Republike Hrvatske 2014. - 2020. (Narodne novine, broj 126/14),
* Zakon o državnim potporama (Narodne novine, broj 47/14),
* Strateški plan ministarstva gospodarstva za razdoblje od 2013. – 2015. godine (svibanj 2012.)
* Uredba Europske komisije br. 651/2014 оd 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 187, 26.6.2014., str.1,; dalje u tekstu: Uredba o općem skupnom izuzeću),
* Odluka o Karti regionalnih potpora za razdoblje 2014.-2020. odobrena od EK 11. lipnja 2014. godine (C(2014)3577),
* Zaključak Vlade Republike Hrvatske od 30.4.2014. Klasa: 402-01/14-03/28, Urboj: 538-05-1/0114-14-22.

## Cilj programa - program poticanja razvoja i jačanje konkurentnosti

Provođenjem politike regionalnog razvoja cilj je pridonijeti gospodarskom razvoju, sukladno načelima održivog razvoja, stvaranjem uvjeta koji će omogućiti jačanje konkurentnosti hrvatske industrije i realizaciju vlastitih razvojnih potencijala.

Ubrzani transfer tehnologije i znanja te poboljšanje tehnološke opremljenosti omogućit će razvoj novih proizvoda te povećanje produktivnosti i konkurentnosti.

## Područje primjene

Program regionalnih potpora po ovom Programu namijenjen je malim, srednjim i velikim poduzetnicima[[1]](#footnote-1) koji su organizirani kao trgovačka društva (društva s ograničenom odgovornošću ili dionička društva).

Program potpora neće se primijeniti na slučajeve iz članka 1. stavka 2. do 5. i članka 13. Uredbe o općem skupnom izuzeću:

1. potpore neposredno vezane uz izvezene količine, uspostavu i rad distribucijske mreže ili uz druge tekuće troškove povezane s izvoznom djelatnošću;
2. potpore koje su uvjetovane time da se prednost daje uporabi domaće robe u odnosu na uvezenu robu;
3. projekte čiji iznos opravdanih troškova premašuje 50 milijuna eura u protuvrijednosti u kunama,
4. za regionalne potpore za ulaganje: „prilagođeni iznos potpore“ izračunan u skladu s mehanizmom određenim u članku 2. točki 20. za ulaganja s prihvatljivim troškovima u iznosu 100 milijuna eura u protuvrijednosti u kunama.

Prethodno utvrđeni pragovi ne smiju se izbjegavati umjetnim razdvajanjem programa ili projekata potpore.

Po ovom Programu potpore se ne mogu dodijeliti poduzetnicima u teškoćama, kao ni poduzetnicima u industriji čelika, sektoru ugljena, industriji umjetnih vlakana, sektoru prometa i povezanoj infrastrukturi, sektoru brodogradnje[[2]](#footnote-2), energetskom sektoru i energetskoj infrastrukturi, prijevoznom sektoru, primarnoj poljoprivrednoj proizvodnji, te preradi i stavljanje na tržište poljoprivrednih proizvoda u slučajevima iz članka 1. stavka 3. podstavka (c) Uredbe o općem skupnom izuzeću, ribarstvu i akvakulturi.

Ovaj Program isključuje plaćanje pojedinačne potpore u korist poduzetnika koji podliježe neizvršenom nalogu za povrat sredstava na temelju prethodne odluke Europske Komisije kojom se potpora ocjenjuje nezakonitom i nespojivom s unutarnjim tržištem. Isto tako ovaj Program ne primjenjuje se na mjere državnih potpora koje podrazumijevaju neizbježnu povredu prava Europske unije, u skladu s odredbama čanka 1., stavka 5. Uredbe o općem skupnom izuzeću.

Ako poduzetnici djeluju u sektorima ribarstva i akvakulture, primarne poljoprivredne proizvodnje, prerade i stavljanja na tržište poljoprivrednih proizvoda, a prema članku 1, stavku 3., podtočkama (a), (b) i (c) Uredbe o općem skupnom izuzeću kojima se ne mogu dodijeliti potpore, te u sektorima koji su obuhvaćeni primjenom ovog Programa, Program se primjenjuje samo na potpore dodijeljene u vezi s tim drugim sektorima i djelatnostima, uz uvjet da se djelatnosti iz isključenih sektora ne koriste potporama dodijeljenima na temelju ovog Programa(razdvajanjem djelatnosti ili troškova).

Temeljem ovog programa ne dodjeljuju se potpore za razvoj širokopojasne mreže i istraživačke infrastrukture.

Po ovom Programu potpore ne mogu biti dodijeljene korisniku koji je zatvorio istu ili sličnu djelatnost u Europskom gospodarskom prostoru u razdoblju od dvije godine prije podnošenja zahtjeva za regionalnu potporu za ulaganje ili koji u vrijeme podnošenja zahtjeva ima konkretan plan zatvoriti istu ili sličnu djelatnost u roku od najviše dvije godine nakon dovršetka početnog ulaganja za koje se traži potpora po ovom Programu.

## Namjena potpore

Prema predloženom Programu, potpore će se moći dodjeljivati za potpore za ulaganja u dugotrajnu imovinu uz obvezu zadržavanja ili povećavanja broja radnika.

Potpora se može dodijeliti za ulaganje u dugotrajnu imovinu u obliku početnih ulaganja.

Potpora za ulaganje se može dodijeliti neovisno o broju novootvorenih radnih mjesta, ali korisnici potpora po ovom Programu moraju zadržati minimalno postojeću razinu zaposlenosti u odnosu na 2014. godinu. Iz toga razloga ove potpore mogu ostvariti samo poduzetnici koji su u stanju jamčiti minimalno zadržavanje istog broja radnika u naredne dvije godine[[3]](#footnote-3).

Početno ulaganje je ulaganje u materijalnu i nematerijalnu imovinu povezano s osnivanjem nove poslovne jedinice, širenjem kapaciteta postojeće poslovne jedinice, diversifikaciju proizvodnje poslovne jedinice na proizvode koje dotična poslovna jedinica prethodno nije proizvodila ili temeljitom promjenom u sveukupnom proizvodnom procesu postojeće poslovne jedinice, ili stjecanje imovine koja pripada poslovnoj jedinici koja se ugasila, a kupio ju je ulagač koji nije povezan s prodavateljem, isključujući jednostavno stjecanje udjela u poduzetniku.

Dugotrajna imovina je materijalna i nematerijalna imovina unesena u vlasništvo nositelja poticajnih mjera te iskazana u bilanci nositelja poticajnih mjera.

Pod pojmom materijalna ulaganja podrazumijevaju se nabava strojeva, postrojenja i oprema za proizvodnju, te nabava mjernih i kontrolnih uređaja i instrumenta.

Pod pojmom nematerijalna imovina podrazumijeva se imovina koja nema fizički ili financijski oblik, na primjer patenti, licencije, znanje i iskustvo ili druga vrsta intelektualnog vlasništva.

Sva početna ulaganja koja je pokrenuo isti korisnik (na razini grupe) u razdoblju od 3 godine od datuma početka radova na drugom ulaganju kojem je dodijeljena potpora u istoj regiji na trećoj razini Nomenklature teritorijalnih jedinica za statistiku smatraju se dijelom istog projekta ulaganja. Ako je taj pojedinačni projekt ulaganja veliki projekt ulaganja, ukupan iznos potpore za pojedinačni projekt ulaganja ne premašuje prilagođeni iznos potpore za velike projekte ulaganja.

Potpore po ovom Programu ne dodjeljuju se za početno ulaganje povezano s projektima europske teritorijalne suradnje.

## Korisnici državne potpore

Potpora prema ovom Programu namijenjena je trgovačkim društvima koji djeluju najmanje dvije godine i koji na dan 31.12.2014. godine imaju minimalno 20 stalno zaposlenih radnika (na razini prijavitelja).

Korisnici potpore ne mogu biti:

1. poduzetnici koji su ostvarili potporu po Operativnom programu regionalnih potpora za ulaganje u opremu za 2013. ili 2014. godinu a do točno određenog dana koji će biti određen natječajem nisu u potpunosti proveli ulaganje te Ministarstvu gospodarstva dostavili dokumentaciju kojom u potpunosti pravdaju dobivene potpore
2. poduzetnici u sektoru čelika, sektoru ugljena, industriji umjetnih vlakana, sektoru prometa i povezanoj infrastrukturi, sektoru brodogradnje, energetskom sektoru i energetskoj infrastrukturi, prijevoznom sektoru, primarnoj poljoprivrednoj proizvodnji, te preradi i stavljanje na tržište poljoprivrednih proizvoda u slučajevima iz članka1. stavka 3. podstavka (c) Uredbe o općem skupnom izuzeću, ribarstvu i akvakulturi,
3. poduzetnici u teškoćama,
4. poduzetnici koji su u postupku predstečajne nagodbe,
5. poduzetnici u stečaju,
6. poduzetnici koji imaju nepodmirene obveze po osnovi poreza i doprinosa,
7. poduzetnici koji imaju nepodmirene obveze prema zaposlenicima,
8. poduzetnici koji ne podmiruju obveze po kreditima dodijeljenim od bivšeg Fonda za razvoj i zapošljavanje. Iznimno, korisnici potpore mogu biti poduzetnici koji su s Ministarstvom financija sklopili Ugovor o reguliranju duga po kreditu,
9. poduzetnici od kojih je zatražen povrat potpore ili se nalaze u postupku povrata potpore,
10. poduzetnici, njihovi pravni slijednici ili njihova povezana ili ovisna društva, koji nisu do objave natječaja za dodjelu potpora po ovom Programu dostavili dokaze o namjenskom trošenju ranije dobivenih potpora s obveznim iznosom vlastitog doprinosa kao i poduzetnik, pravni slijednik ili ovisni poduzetnik čiji je pravni prednik, osnivač ili vladajući poduzetnik nije opravdao ranije dodijeljene potpore ,
11. poduzetnici koji su za isti projekt ili za njegov dio ostvarili potporu temeljem drugih programa,
12. poduzetnici čiji kumulativni gubitak u zadnje tri godine prelazi 30% ukupnog prihoda u 2014. godini.

Pojam poduzetnika u teškoćama, sukladno Uredbi Europske komisije br. 651/2014 оd 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora o funkcioniranju Europske unije, odnosi se na:

1. U slučaju društva s ograničenom odgovornošću (osim MSP-a koji postoji manje od tri godine ili, za potrebe prihvatljivosti za potpore za rizično financiranje, MSP-a tijekom 7 godina od njegove prve komercijalne prodaje koji je primjeren za ulaganja u rizično financiranje na temelju dubinske analize koju je proveo odabrani financijski posrednik), ako je više od polovice njegova vlasničkog kapitala izgubljeno zbog prenesenih gubitaka. To se događa kada se odbijanjem prenesenih gubitaka od pričuva (i svih drugih elemenata koji se općenito smatraju dijelom vlastitog kapitala društva) dobije negativan kumulativni iznos koji premašuje polovicu temeljnog vlasničkog kapitala. Za potrebe ove odredbe „društvo s ograničenom odgovornosti” odnosi se posebno na dvije vrste društava navedene u Prilogu I. Direktivi 2013/34/EU (1), a „vlasnički kapital” obuhvaća, prema potrebi, sve premije na emitirane dionice;
2. U slučaju društva u kojem najmanje nekoliko članova snosi neograničenu odgovornost za dug društva (osim MSP-a koji postoji manje od tri godine ili, za potrebe prihvatljivosti za potpore za rizično financiranje, MSP-a tijekom 7 godina od njegove prve komercijalne prodaje koji je primjeren za ulaganja u rizično financiranje na temelju dubinske analize koju je proveo odabrani financijski posrednik), ako je više od polovice njegova kapitala navedenog u financijskom izvještaju društva izgubljeno zbog prenesenih gubitaka. Za potrebe ove odredbe „društvo u kojem najmanje nekoliko članova snosi neograničenu odgovornost za dug društva” odnosi se posebno na vrste društva navedene u Prilogu II. Direktivi Vijeća 2013/34/EU;
3. ako se nad poduzetnikom provodi cjelokupni stečajni postupak ili on ispunjava kriterije u skladu s nacionalnim pravom da se nad njim provede cjelokupni stečajni postupak na zahtjev vjerovnika;
4. Ako je poduzetnik primio potporu za sanaciju, a još nije nadoknadio zajam ili okončao jamstvo, ili je primio potporu za restrukturiranje, a još je podložan planu restrukturiranja;
5. U slučaju poduzetnika koji nije MSP, ako je tijekom zadnje dvije godine:
	1. omjer knjigovodstvenog duga i kapitala poduzetnika bio veći od 7,5 i
	2. EBITDA koeficijent pokrića kamata poduzetnika bio je niži od 1,0.

## Kategorija potpore

Za provedbu ovog Programa, a u cilju ostvarivanja regionalnih ciljeva predviđena je kategorija regionalnih potpora sukladna s odredbama članka 1. do 14. Uredbe o općem skupnom izuzeću.

Važno je da se regionalnom potporom proizvode stvarni poticaji ulaganju do kojeg inače u područjima koja primaju potporu ne bi došlo, odnosno da se otvaraju nova radna mjesta ili zadržavaju postojeća.

## Potpore za ulaganja u dugotrajnu imovinu

Potpore se izračunavaju na temelju troškova ulaganja do maksimalnog intenziteta prema Karti regionalnih potpora.

Intenzitet potpore u bruto ekvivalentu bespovratnog sredstva ne smije premašiti maksimalni intenzitet potpore utvrđen u Karti regionalnih potpora na snazi u trenutku kad se potpora dodjeljuje u dotičnom potpomognutom području.

Ostvarivanje potpore je prvenstveno vezano za zadržavanje postojećeg broja radnika, dakako uz istovremeni cilj otvaranja novih radnih mjesta. Iz toga razloga, kao što je u dijelu koji opisuje namjenu potpore i pojašnjeno. Potpore po ovo Programu mogu ostvariti poduzetnici koji su u stanju jamčiti minimalno zadržavanje broja zaposlenih u naredne dvije godine od dobivanja potpore u odnosu na 2014. (stanje na dan 31.12.2014. potvrda HZMO-a).

Potpore se ne mogu dodijeliti za projekte koji neće biti završeni do 30.06. 2017. godine.

Opravdani troškovi priznavati će se samo za buduća ulaganja na temelju priloženih kopija ponuda/ugovora ne starijih od datuma objave natječaja.

Poduzetnik mora dokazati da ima dostatne izvore financiranja za provođenje prijavljenih ulaganja te mora osigurati financijski doprinos od najmanje 25% prihvatljivih troškova iz vlastitih izvora ili vanjskim financiranje u obliku oslobođenom od bilo kakve državne potpore. Povjerenstvo za provedbu Programa na temelju financijskih pokazatelja procijenit će sposobnost poduzetnika za provedbu prijavljene investicije te ovisno o ocjeni prijavljeni projekt ocijeniti prihvatljivim ili ga odbaciti kao neprihvatljivog.

Dokumentacija koju treba dostaviti uz prijavu:

* Bilancu stanja za 2013. godinu (obrazac POD-BIL) i Račun dobiti i gubitka za 2013. godinu (Obrazac POD-RDG) s dodatnim podacima (obrazac POD-DOP),
* Bilancu stanja za 2014. godinu (obrazac POD-BIL) i Račun dobiti i gubitka za 2014. godinu (Obrazac POD-RDG) s dodatnim podacima (obrazac POD-DOP),
* BON1,
* BON2/SOL2 prve banke – ne stariji od 30 dana, (original),
* Potvrdu Ministarstva financija – Porezna uprava o nepostojanju duga po osnovi javnih davanja, ne stariju od 30 dana od dana završetka natječaja,
* Potvrdu Ministarstva financija o izvršavanju obveze po kreditu od bivšeg fonda za razvoj i zapošljavanje, odnosno potvrdu da je s Ministarstvom financija reguliran dug po kreditu (samo za korisnike navedenog kredita),
* Ispunjeni i potvrđeni JOPPD obrazac,
* Izjavu s potpisom ovlaštene osobe da nema dugovanja prema zaposlenicima,
* Izjavu s potpisom ovlaštene osobe da za isti projekt ili dijelove projekta nisu dobivene potpore od drugih davatelja,
* Godišnji statistički izvještaj Državnog zavodu za statistiku za 2014. (obrazac IND-21/PRODCOM),
* Obavijest o razvrstavanju poslovnog subjekta po NKD-u 2007. od Državnog zavoda za statistiku,
* Popunjenu, otisnutu Izjavu s potpisom odgovorne osobe o korištenim potporama za razdoblje od 2012. do datuma podnošenja prijave,
* Potvrdu HZMO-a o broju zaposlenih,
* Ponude, predračuni,
* Projekt ulaganja,
* Ostalu dokumentaciju koju zatraži davatelj potpore.

Ponude, predračuni ili ugovori ne smiju biti od dobavljača ili izvođača koji je povezana osoba s podnositeljem prijave za dodjelu sredstava potpore.

Financiranje putem financijskog lizinga prihvatljivo je samo u slučajevima kad otplata po istom ne traje duže od roka provedbe projekta za koji je dobivena potpora.

S poduzetnicima koji ostvare pravo na potporu Ministarstvo gospodarstva će potpisati ugovor o dodjeli sredstava potpore, a poduzetnici će na ime jamstva namjenskog trošenja dobivene potpore Ministarstvu gospodarstva dostaviti Jamstvo poslovne banke na iznos odobrenih sredstava i rokom trajanja do završetka prijavljenog projekta ili solemniziranu bjanko zadužnicu čija je vrijednost za 25 % veća od iznosa dodijeljene potpore.

## Ostvarivanje prava na potporu metodom rangiranja projektnih prijedloga

Metoda rangiranja projektnih prijedloga procjenjuje uspješnosti projekata te sposobnost investitora da provede investiciju. Različitosti pojedinih sektora su uzete u obzir sa ciljem ocjenjivanja poduzeća unutar vlastitog poslovnog okruženja. Naposljetku, projekti se rangiraju od najbolje do najlošije ocjenjenih.

Ocjenjivanje se vrši temeljem bodovanja dva segmenta prijavljenog projekta i poslovne sposobnosti investitora za provedbu istog.

Pokazatelji privlačnosti projekta:

1. Projektni pokazatelji. Projektni pokazatelji sastoje se od sljedećih kriterija: postotak povećanja EBITDA poduzeća u narednih 5 godina, bruto dodana vrijednost po zaposlenom nakon investicije te utjecaj provedbe projekta na povećanje vrijednosti izvoza. Cilj kriterija je utvrđivanje da li investicije doprinose stvaranju uvjeta koji će omogućiti jačanje konkurentnosti hrvatske industrije i realizaciju vlastitih razvojnih potencijala.
2. Pokazatelji rizičnosti. Pokazatelji rizičnosti projekta sastoje se od sljedećih kriterija: vrijednost investicije u odnosu na prihod poduzeća, razdoblje povrata investicije (ROI), unutarnja stopa povrata (IRR). Cilj je utvrditi je li poduzeće ima mogućnost provesti investiciju te poticati investicije s većom mogućnošću uspjeha.

Pokazatelji poslovne sposobnosti poduzetnika:

* Pokazatelji prethodnog poslovanja - Pokazatelji prethodnog poslovanja sastoje se od sljedećih kriterija: udio izvoza u ukupnim prihodima, koeficijent tekuće likvidnosti, omjer obveza i kapitala, odnos prihoda i rashoda, bruto dodana vrijednost po zaposlenom, povećanje broja zaposlenih u 2014. u odnosu na 2013., vrijednost ulaganja u dugotrajnu imovinu u prethodnom razdoblju po zaposlenom. Cilj je utvrditi stanje poduzeća (u usporedbi sa sektorom) koje provodi investiciju kroz nekoliko sveobuhvatnih kriterija kako bi se poticalo davanje potpora „zdravim” tvrtkama, i time izbjeglo neefikasno trošenje potpore.
* Kako bi se neutralizirala heterogenost poslovanja pojedinih industrijskih grana obuhvaćenih javnim natječajem, ocjenjivanje svih pokazatelja prethodnog poslovanja poduzeća te kriterija bruto dodana vrijednost po zaposlenom nakon investicije čini se usporedbom kriterija s prosjekom poslovanja pojedinog industrijskog sektora (na temelju NKD-a). Na taj način otklanjaju se nejednakosti u poslovnom okruženju.
* Sustav bodovanja temelji se na objektivnim kvantitativnim pokazateljima koji na neutralan način prikazuju podobnosti investicije za dodjelu poticaja te prethodnog poslovanja tvrtke. Investicije se boduju ocjenama od 0 do 5, gdje 0 označava najlošiju ocjenu, a 5 najbolju. Ocjena 3, označava prosjek industrijske grane (gdje je primjenjivo) ili označava procjenu o dobrom poslovnom uspjehu.

## Intenzitet potpore

Republika Hrvatska se sukladno Nacionalnoj klasifikaciji prostornih jedinica za statistiku (NKPJS) (Narodne novine, broj 96/2012) sastoji od dvije prostorne jedinice za statistiku 2. razine i to kako slijedi:

1. Kontinentalna Hrvatska
2. Jadranska Hrvatska.

Europska komisija potvrdila je Kartu regionalnih potpora za Republiku Hrvatsku za razdoblje 2014.-2020. Ovu Kartu regionalnih potpora EK je usvojila u sklopu novih smjernica za regionalne potpore usvojenih 11. lipnja 2014. godine(C(2014)3577). Novim smjernicama utvrđeni su uvjeti uz koje države članice mogu odobriti državne potpore poduzećima u svrhu regionalnog razvoja, čime se žele potaknuti rast i veća kohezija na jedinstvenom tržištu.

U okviru hrvatske Karte regionalnih potpora cijelo je državno područje Republike Hrvatske, kao regija s BDP-om koji je niži od 75 % prosjeka EU-a, prihvatljivo za odobravanje regionalnih potpora u razdoblju od 1. srpnja 2014. do 31. prosinca 2020.

Državno područje Republike Hrvatske sastoji se od dvije regije NUTS2 razine: Kontinentalne Hrvatske čiji BDP iznosi 61,67 % prosjeka EU-27 i Jadranske Hrvatske čiji BDP iznosi 60,00% prosjeka EU-27.

Kartom regionalnih potpora i Zaključkom Vlade Republike Hrvatske, Klasa: 022-03/14-07/145 od 24. travnja 2014. godine određen je intenzitet potpore, odnosno najveća razina potpore za početna ulaganja velikih poduzeća u visini od 25 % ukupnih prihvatljivih troškova ulaganja. U slučaju ulaganja malih i srednjih poduzetnika taj se postotak uvećava za 10 postotnih bodova.

## Visina potpora

Sredstva namijenjena provedbi ovog Programa osigurana su u Državnom proračunu Republike Hrvatske za 2015. godinu na poziciji 3522- Subvencija trgovačkim društvima izvan javnog sektora, Aktivnost A817070 mjere implementacije industrijske strategije u iznosu 90.000.000 (devedeset milijuna) HRK.

Potpora po pojedinom poduzetniku može iznositi maksimalno 2.000.000,00 (dva milijuna) HRK, bez obzira na visinu opravdanih troškova ili broja zaposlenih, odnosno novozaposlenih.

## Prihvatljivi / neprihvatljivi troškovi

Opravdani troškovi po ovom Programu smatraju se troškovi ulaganja u materijalnu imovinu isključujući ulaganja u zemljište i zgrade.

Opravdani troškovi su sljedeći:

1. troškovi ulaganja u materijalnu i nematerijalnu imovinu, pod uvjetom da:
* Ulaganje ostaje u području koje prima potporu tijekom najmanje pet godina nakon dovršetka ulaganja, odnosno najmanje tri godine nakon dovršetka ulaganja u slučaju malih i srednjih poduzetnika. To ne sprečava zamjenu postrojenja ili opreme koji su u tom razdoblju zastarjeli ili se pokvarili, pod uvjetom da je ekonomska djelatnost ostala u dotičnom području tijekom odgovarajućeg najkraćeg razdoblja.
* Stečena imovina mora biti nova, osim za male i srednje poduzetnike i za stjecanje poslovne jedinice.
1. Troškovi povezani sa zakupom materijalne imovine mogu se uzeti u obzir uz sljedeće uvjete:
* za postrojenja ili strojeve zakup mora biti u obliku financijskog *lizinga* i sadržavati obvezu korisnika potpore na kupnju imovine nakon isteka ugovora o zakupu.

U slučaju stjecanja imovine poslovne jedinice uzimaju se u obzir isključivo troškovi kupnje imovine od treće osobe nepovezane s kupcem. Transakcija se izvršava po tržišnim uvjetima.

Ako je za stjecanje imovine potpora dodijeljena prije kupnje imovine, troškovi za tu imovinu oduzimaju se od prihvatljivih troškova povezanih sa stjecanjem poslovne jedinice.

Ako malo poduzeće preuzme član obitelji prvotnog vlasnika, ili zaposlenik, uvjet kupnje imovine od treće osobe nepovezane s kupcem ukida se. Stjecanje udjela ne predstavlja početno ulaganje.

Za potpore dodijeljene za temeljitu promjenu u proizvodnom procesu prihvatljivi troškovi moraju premašivati amortizaciju imovine povezane s djelatnošću koja se modernizira tijekom tri prethodne porezne godine. Za potpore dodijeljene za diversifikaciju postojeće poslovne jedinice prihvatljivi troškovi moraju premašivati najmanje 200 % knjigovodstvene vrijednosti imovine koja se ponovno upotrebljava, uknjižene u poreznoj godini koja prethodi početku radova.

Opravdana materijalna i nematerijalna ulaganja podliježu ispunjavanju sljedećih uvjeta:

* mora se koristiti isključivo u poslovnoj jedinici koja prima regionalnu potporu i to na lokaciji primatelja potpore,
* mora se voditi kao imovina koja se amortizira,
* mora biti kupljena od treće osobe nepovezane s kupcem po tržišnim uvjetima bez da je kupac u položaju ostvarivati kontrolu nad prodavateljem i obrnuto,
* mora biti uključena u imovinu poduzetnika odnosno iskazati se u bilanci stanja poslovne djelatnosti primatelja regionalne potpore i ostati povezana s projektom za koji se dodjeljuje potpora najmanje pet godina (odnosno tri godine u slučaju malih i srednjih poduzetnika).

Troškovi nematerijalne imovine prihvatljivi su do granice od 25 % ukupnih prihvatljivih troškova ulaganja, i to isključivo ako su nastali kao direktno povezani troškovi ulaganja u materijalnu imovinu.

Strojevi i postrojenja koji su predmet potpore mogu se nabaviti i putem financijskog lizinga ako otplata istih ne prelazi rok provedbe projekta, te ako u sebi sadrži obvezu kupnje nakon isteka ugovora o lizingu.

Neprihvatljivi troškovi su:

* za radove/projekte započete prije podnošenja pisanog zahtjeva za potporu,
* zamjena dotrajale ili rekonstrukcija postojeće opreme bez utjecaja na količinu ili kvalitetu konačnog proizvoda,
* nabava/ kupnja potrošne robe, sirovine i repromaterijala i rezervnih dijelova,
* nabava/ kupnja ili najam prijevoznih sredstava, te pokretnih strojeva (viličara i sl.),
* troškovi carinjenja, prijevoza, stavljanje u rad kupljene opreme,
* troškovi edukacije,
* izgradnja/dogradnja ili adaptacija poslovnog prostora ili proizvodnih objekata, troškovi uzemljenja, klimatizacija-grijanje/hlađenje, termo-ventilacije, izgradnja odvodnje…),
* troškovi validacije, bilo kakvo opremanje radnih prostora (zaštitni kabineti…),
* troškovi laboratorijskih testova djelotvornosti,
* troškovi različitih studija,
* troškovi koji se odnose na redovno poslovanje poduzeća,
* nabava/kupnja opreme od dobavljača/proizvođača s kojim je povezan vlasničkim ili upravljačkim odnosima,
* troškovi PDV-a.

Osim navedenog, neprihvatljivim troškovima se smatraju i oni troškovi koji bi nastali zamjenom postojeće opreme bez značajnog unaprjeđenja proizvodnog procesa u kojem se koristi.

Pod navedenim unaprjeđenjem proizvodnog procesa podrazumijeva se proizvodnja značajno veće količine proizvoda, promjena strukture proizvodnog programa prema proizvodima veće dodane vrijednosti ili bitno poboljšanje već postojećeg proizvodnog programa.

Za izračun intenziteta potpore i prihvatljivih troškova, svi iznosi koji se upotrebljavaju trebaju biti iznosi prije odbitka poreza i drugih naknada. Prihvatljivi troškovi popraćuju se pisanim dokazima koji trebaju biti jasni, konkretni i ažurirani.

## Raspodjela sredstava

Pravo na potporu u maksimalno dozvoljenom intenzitetu ostvariti će poduzetnici prema metodologiji rangiranja projektnih prijedloga opisanoj u ovom Programu, do konačnog utroška sredstava predviđenih po ovom Programu.

## Korištenje i nadzor

Programom je predviđena dodjela državne potpore poduzetnicima koji zadovoljavaju uvjete sadržane u ovom Programu. Sredstva državne potpore odobrena po ovom Programu odobravaju se uvjetno, što znači da ukoliko se utvrdi da sredstva nisu potrošena namjenski i/ili da je poduzetnik smanjio broj radnika u naredne dvije godine od datuma dobivanja potpore u odnosu na broj radnika u 2014., poduzetnik je ista dužan vratiti.

Sredstva državne potpore po ovom Programu ne mogu se dodijeliti za već započete projekte ili projekte ili dijelove projekta za koje su već dodijeljene potpore, neovisno od koga su i u kojem obliku dodijeljene.

Primatelj državne potpore dužan je davatelju potpore dostavljati polugodišnje izvješće o provedbi potpomognutog projekta.

Ako se otkaže ugovor, odustane od investicije, utvrdi nenamjensko trošenje državne potpore korisnik potpore dužan je vratiti isplaćenu potporu uvećanu za iznos osnovne referentne stope koja se određuje i objavljuje temeljem pravila o državnim potporama uvećana za 100 baznih bodova, sukladno metodologiji iz Priopćenja Komisije o reviziji načina određivanja referentnih i diskontnih stopa, objavljenom u Službenom listu Europske unije broj C 14, od 19. siječnja 2008. godine (*Communication from the Commission on the revision of the method for setting the reference and discount rates* (OJ C 14, 19.01.2008, p.6.)). Ukoliko korisnik potpore smanji ukupan broj radnika iznos potpore koji je dužan vratiti biti će definiran Ugovorom koji će se sklopiti s korisnikom potpore.

Tijelo nadležno za provedbu i nadzor nad namjenskim korištenjem državnih potpora po ovom Programu je Ministarstvo gospodarstva.

Ministarstvo gospodarstva ima pravo uvida i kontrole u postupku provođenja prijavljene investicije na lokaciji korisnika. Korisnik dobivene potpore dužan je do datuma naznačenog kao završetak investicije dostaviti dokaze o realizaciji ukupno prijavljene investicije. Korisnik dobivene potpore dužan je dostaviti dokaz o tome da nije smanjio broj radnika u odnosu na 2014. godinu. U svrhu analize učinaka dodijeljenih poticajnih sredstava korisnik je davatelju potpore dužan dostavljati polugodišnja izvješća o provedbi prijavljene investicije i o kretanju broja zaposlenih.

## Učinak potpora

Ovaj Program primjenjuje se isključivo na potpore koje imaju učinak poticaja. Za potpore koje se dodjeljuju poduzetnicima smatra se da imaju učinak poticaja ako je, prije nego što je počeo rad na projektu ili djelatnosti, korisnik podnio prijavu za potporu. Zahtjev mora sadržavati barem sljedeće informacije:

a) naziv i veličinu poduzetnika,

b) opis projekta, uključujući datume njegovog početka i dovršetka,

c) lokaciju projekta,

d) popis troškova projekta,

e) vrstu potpore i iznos javnog financiranja potrebnog za projekt.

Ocjenu učinka potpora po ovom Programu pratit će se kroz slijedeće pokazatelje:

* broj zaposlenih kod primatelja potpore u trenutku dodjele potpore i nakon provedbe investicije,
* bruto dodana vrijednost po zaposlenom kod primatelja potpore u trenutku dodjele potpore i nakon provedbe investicije,
* povećanje konkurentnosti, iskazano kroz povećanje vrijednosti izvoza.

Osim mjerljivih pokazatelja očekivani učinci su:

* proizvodnja novih proizvoda i materijala, proizvodnih procesa ili značajna poboljšanja već postojećih proizvoda, proizvodnih procesa s višom dodanom vrijednosti,
* uvođenje novih ili unapređenje postojećih tehnologija i tehnoloških postupaka,
* prijenos tehnologije i inovacija s većim udjelom vlastitih znanja.

## Kontrola kumulacije potpora

Sredstva državne potpore odobrena temeljem Operativnog programa zbrajaju se s drugim sredstvima potpora za iste namjene, no visina državne potpore po pojedinom primatelju iste ne može prijeći intenzitet regionalne potpore, bez obzira na davatelja potpore.

U cilju izbjegavanja dodjele potpore po istim opravdanim troškovima i za istu svrhu Ministarstvo gospodarstva će iz Programa isključiti poduzetnike koji su u 2013. ili 2014. ostvarili potpore sukladno Zakonu o poticanju investicija i unaprjeđenju investicijskog okruženja.

Korisnik državne potpore kod prijave za dodjelu potpora po ovom Programu, dužan je dostaviti popis svih dobivenih potpora.

## Trajanje programa

Trajanje programa: od dana donošenja do 31. 12. 2015. godine.

## Isplata sredstava potpore

Isplata sredstava potpore uslijedit će nakon što se s poduzetnikom koji je ostvario pravo na potporu, potpiše ugovor o dodjeli sredstava i nakon što poduzetnik davatelju potpore dostavi sredstvo osiguranja povrata potpore u slučaju nenamjenskog trošenja ili smanjenja broja radnika u skladu s uvjetima iz ovog Programa.

## Provedba programa

Potpore se dodjeljuju na temelju opravdanih troškova prijavljenog projekta i nakon što je tijelo nadležno za odobrenje programa tijelu nadležnom za provedbu programa potvrdilo u pisanom obliku da isti ispunjava uvjete za stjecanje prava na potporu, koji su utvrđeni ovim Programom.

S ciljem utvrđivanja opravdanosti dodjele potpora temeljem prijavljenog projekta, ministar gospodarstva osnovat će povjerenstva za provedbu operativnog programa i javnog natječaja koje će analizirati pristigle prijave s ciljem utvrđivanja je li isti udovoljavaju uvjetima, sukladno ovom Programu.

Povjerenstva za provedbu Programa izradit će ocjenu prijavljenih investicija, te napraviti analizu opravdanih troškova po istim, te sukladno tome uputiti prijedlog za dodjelu potpora ministru gospodarstva. Ministar gospodarstva donosi Odluku o odobrenim državnim potporama.

Za sva pitanja koja nisu uređena ovim Programom, te u slučaju suprotnosti odredbi ovog programa s Pravilima Uredbe o općem skupnom izuzeću, primijeniti će se pravila iz predmetne Uredbe.

Dodatne definicije relevantne za provedbu ovog Programa definirane su člankom 2. Uredbe o općem skupnom izuzeću (točke 8., 9., 10., 11., 13., 19., 20., 22., 23., 26., 28., 40., 43., 44., 45., 52.).

Ministarstvo gospodarstva će u cilju transparentnosti, osigurati dostupnost cjelovitog teksta mjere potpore za cijelo vrijeme trajanja programa kao i informacije u skladu s člankom 9., stavkom 1., podtočke (a) i (c) te stavkom 4. istog članka Uredbe o općem skupnom izuzeću na svojoj *web* stranici [www.mingo.hr](http://www.mingo.hr).

Po završetku postupka dodjele sredstava potpore, Ministarstvo gospodarstva će izvijestiti nadležno tijelo za odobrenje i praćenje državnih potpora o iznosu dodijeljene potpore po pojedinom poduzetniku. Isto tako voditi će podrobnu evidenciju s informacijama i pratećom dokumentacijom potrebnima kako bi se utvrdilo da su ispunjeni svi uvjeti utvrđeni u ovom Programu, a sukladno članku 12. Uredbe o općem skupnom izuzeću.

KLASA: 402-01/15-01/312

URBROJ: 526-03-01/1-15-01

 MINISTAR

 IVAN VRDOLJAK

1. Kategorija mikro, malih i srednjih poduzeća („MSP“) sastoji se od poduzeća koja imaju manje od 250 zaposlenih i godišnji promet koji ne premašuje 50 milijuna EUR i/ili godišnju bilancu koja ne premašuje 43 milijuna EUR.

Unutar kategorije MSP-ova malo poduzeće definira se kao poduzeće koje ima manje od 50 zaposlenih, a čiji godišnji promet i/ili godišnja bilanca ne premašuje 10 milijuna EUR.

Unutar kategorije MPS-ova mikro-poduzeće definira se kao poduzeće koje ima manje od 10 zaposlenih, a čiji godišnji promet i/ili godišnja bilanca ne premašuje 2 milijuna EUR.

Velika poduzeća su poduzeća koja nisu MSP. Ispunjavanje prethodno navedenih kriterija promatra se na razini povezanih poduzeća. [↑](#footnote-ref-1)
2. Pod brodogradnjom se podrazumijeva definicija iz točke 12. Okvira za državne potpore brodogradnji (SL C 364, 14.12.2011., str. 9.) [↑](#footnote-ref-2)
3. Praćenje broja zaposlenih vršit će se na temelju evidencije HZMO-a i JOPPD obrasca. [↑](#footnote-ref-3)